הרב **בניהו ברונר** (נולד בתשכ"א, 1961) הוא נשיא ישיבת ההסדר צפת, אב בית דין לממונות ולגיור, דוקטור למקרא, ראש בית המדרש לבנים והמדרשה לבנות במכללה אקדמית צפת. ראש בית ההוראה של ארגון רבני 'צוהר', שימש בעבר כראש מיזם הנישואין של הארגון. שימש כשנה כראש מערך הגיור.

ביוגרפיה
--------

נולד לזאב ונעמי. למד בבית הספר נצח ישראל בפתח תקווה, בישיבת נחלים ולאחר מכן, בין השנים תשל"ז–תשמ"ה, בישיבת מרכז הרב אצל הרב אברהם אלקנה כהנא שפירא. נסמך לרבנות, לרבנות עיר ולדיינות על ידי הרב מרדכי אליהו ורבו הרב שפירא. שירת בצה"ל בחיל השריון. למד לדיינות מספר שנים בכולל אברכים בפסגות.

בעל תואר ראשון במדעי הרוח מהאוניברסיטה הפתוחה, תואר שני במקרא מאוניברסיטת חיפה ודוקטורט למקרא בפקולטה למדעי הרוח באוניברסיטת זו. את עבודת הדוקטורט עשה בנושא "עבדים וגרים בסקטור הארמון ובסקטור המקדש", בהנחיית פרופ' גרשון גליל.

### פעילות ציבורית והרבצת תורה

בשנת תשמ"ט הגיע לצפת, והקים שם את הגרעין התורני. לאחר מכן, בשנת תשנ"ז, ייסד את ישיבת ההסדר בעיר, בה הוא מכהן כנשיא עד היום. 

התמנה גם כראש בית המדרש לבנים וכראש המדרשה לבנות במכללה האקדמית צפת. בעבר לימד במכללת שאנן ובמכללת אורות. כן לימד בחוג לטוענות רבניות באוניברסיטת בר-אילן ובמכללת אוהלו. שימש כמנחה ליהדות מטעם החמ"ד וכרב בתי הכנסת הלאומיים בקריית אתא.

כתב טור קבוע בעלון 'מגד ירחים' בהוצאת בית הרב קוק ופרסם מאמרים בכתב העת צהר. עד שנת תשס"ח השיב למאות תשובות באתר כיפה. 

### בתי דין לממונות ולגיור

הרב ברונר עומד בראש בית הדין לענייני ממונות 'גזית' בעיר צפת וכן אב בית דין לגיור בעיר חיפה. שימש במשך כשנתיים כראש כולל דיינות "כרמי משפט" ביישוב ענב. 

### ראש מערך הגיור

בינואר 2022 הודיע שר הדתות מתן כהנא כי המליץ לראש הממשלה נפתלי בנט למנות את הרב ברונר לממלא מקום ראש מערך הגיור במשרד ראש הממשלה. כעבור מספר ימים מונה הרב ברונר בידי ראש הממשלה לתפקיד. הוא ניאות לתפקיד זה על רקע בקשתו של הרב חיים דרוקמן. הוא המשיך בתפקידו גם תחת ראש הממשלה יאיר לפיד.

לאחר המינוי פורסם כי הרב הראשי לישראל, הרב דוד לאו, לא חותם על תעודות ההמרה של גיורים עליהן חתום הרב ברונר, ובוחן כל אחת ואחת מהן בפני עצמה. כתוצאה מכך נצטברו מאות תיקי גיור על שולחנו של הרב הראשי. כשנשאל על הנושא השיב הרב לאו כי הרב ברונר "מנסה לשנות כללים ולקבוע דברים", זאת בניגוד לקודמו בראשות מערך הגיור, הרב משה ולר, שהיה לדברי הרב לאו "דיין ירא שמים תלמיד חכם".

בינואר 2023 פקעה כהונתו של הרב ברונר כממלא מקום ראש מערך הגיור.

הקמת הגרעין התורני בצפת
-----------------------

מטרתו העיקרית הייתה כדי לחזק את צפת והגליל בתחומי חברה וחינוך. בעקבותיו הגיעו לצפת והאזור מאות משפחות ויחידים במהלך השנים, כשחלק נכבד מהם נשאר להכות שורשים במקום. רוב חברי הגרעין שהקים השתלבו במערכות החינוך הציוניות דתיות והשפיעו על רמתן ואיכותן. 

כיום משתייכות לגרעין מעל מאה משפחות, כשהגרעין הצעיר מונה כ-40 משפחות מתוכן. הגרעין מסייע לחברי הקהילה במציאת תעסוקה, בפעילויות תרבותיות וחברתיות ומארגן שלל פרויקטים בעיר לרווחת התושבים. במהלך השנים הקים הגרעין התורני ישיבת הסדר, מדרשה לבנות, מרכז סיור והדרכה 'רוח צפת'.

משפחה
-----

נשוי לאתי לבית גרטנברג, יועצת חינוכית, מורה בתיכון לבנות של רשת אמי"ת בצפת ומטפלת בשיטות שונות כגון קואוצ'ינג. אתי ובניהו הורים לשבעה בנים ובת. היום יש להם 11 נכדות ונכדים.

קישורים חיצוניים
----------------

* מידע על בניהו ברונר בקטלוג "מרחב" של הספרייה הלאומית
* ביוגרפיה קצרה באתר מכללת צפת
* שיעורים ומאמרים מתוך אתר ישיבה
* שיעורים באתר הגרעין התורני
* מאמרי הרב בניהו ברונר בספריית אסיף
* ראיון על כרטיס בלבבי, באתר ערוץ 7
* חנן גרינווד, ראש מערך הגיור: "נושא הגיור הוא איום קיומי, לא פריווילגיה", באתר ישראל היום, 24 בפברואר 2022
* בניהו ברונר, דף שער בספרייה הלאומית

### ממאמריו

* מי יבנה את בית המקדש
* בין אמונה למדע
* ואהבת לרעך כמוך בפרשת קדושים
* כבוד הבריות כביטוי לחופש האדם, באתר "דעת"
* אתגר הנישואים בדורנו, מתוך אתר ישיבת הגולן (אורכב 01.07.2016 בארכיון Wayback Machine).
* פסקי דין של הרב בניהו ברונר בבית דין לממונות בצפת
* שאלה הלכתית ולאומית מתוך העיתון מקור ראשון

הערות שוליים
------------

1. ↑  סיפורו של זאב ברונר – איש משפחה ומחנך, באתר "רב דורי"
2. ↑  מתוך אתר נשפיע
3. ↑  מאמרו מתוך כתב העת
4. ↑  מדור שו"ת עם הרב ברונר, באתר כיפה
5. ↑  מתן כהנא הכריע: הדיין הרב בניהו ברונר ימונה לראש מערך הגיור, באתר ערוץ 7, 4 בינואר 2022
6. ↑  פרסום ראשון: למרות מכתב הרב דוד לאו, הרב בניהו ברונר החל בתפקידו, באתר ערוץ 7, 12 בינואר 2022
7. ↑  הרב ברונר: הרב דרוקמן הפציר בי להתמנות לראש מערך הגיור ואמר לי שחוק הגיור הוא חוק טוב, באתר ערוץ 7, ‏21 בפברואר 2022; קובי נחשוני, בגלל עימותים בקואליציה: למרות הזינוק במספר הלא-יהודים – אין ראש למערך הגיור, באתר ynet, 10 בינואר 2023
8. ↑  לפיד האריך מעבר למקובל: הרב ברונר ימשיך בתפקידו, באתר בחדרי חרדים, 13 ביולי 2022
9. ↑  קובי נחשוני, "מוחזקים כבני ערובה": מאות מתגיירים לא מוכרים כיהודים בגלל מאבק הרב הראשי, באתר ynet, 8 במרץ 2022
10. ↑  יהונתן גוטליב, הרב דוד לאו: ראש מערך הגיור "מנסה לשנות כללים ולקבוע דברים", באתר ערוץ 7, 12 באוקטובר 2022
11. ↑  דביר עמר, פרסום ראשון: הרב יהודה עמיחי ימונה למ"מ ראש מערך הגיור, באתר ערוץ 7, 12 בינואר 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007528563905171
* VIAF: 315204006
* WorldCat: viaf-315204006

 |